Γιαντβίγκα Ντζίντο

Η Γιαντβίγκα Ντζίντο (πολωνικά: Jadwiga Dzido, 26 Ιανουαρίου 1918 - 10 Δεκεμβρίου 1985) ήταν Πολωνή αντιστασιακή και φοιτήτρια φαρμακευτικής, η οποία συνελήφθη από την Γκεστάπο το 1941 και απελάθη στο στρατόπεδο συγκέντρωσης Ράβενσμπρικ, όπου υποβλήθηκε σε εξαναγκαστικές επεμβάσεις. Μολύνθηκε με βακτήρια, χώμα και θραύσματα γυαλιού, για να ελεγχθούν πάνω της οι επιδράσεις του σουλφοναμιδίου στην θεραπεία των μολυσμένων πληγών. Στη συνέχεια έγινε μάρτυρας στις Δίκες της Νυρεμβέργης το 1946.

 Βιογραφία 
Η Γιαντβίγκα Ντζίντο γεννήθηκε στις 26 Ιανουαρίου 1918 στη Σουχοβόλα. Οι γονείς της ήταν ο Γιούζεφ Ντζίντο και η Καταζίνα. Μεγάλωσε στο Γούκουφ, στην ανατολική Πολωνία. Μετά το θάνατο του πατέρα της στον Α΄ Παγκόσμιο Πόλεμο, η μητέρα της εργάστηκε σε ένα φαρμακείο που λειτουργούσε ο Τεοντόζιους Νοβίνσκι. Παροτρυμένη από το Νοβίνσκι, η Γιαντβίγκα άρχισε να σπουδάζει στο Πανεπιστήμιο της Βαρσοβίας το 1938, ελπίζοντας να αποκτήσει πτυχίο φαρμακευτικής. Αφού ολοκλήρωσε το πρώτο έτος, ήταν πίσω στο Γούκουφ όταν ξέσπασε ο πόλεμος. Εντάχθηκε στο κίνημα αντίστασης Ένωση Ενόπλων Μάχης, βοηθώντας στη διανομή αντιαφασιστικών άρθρων.

Η Γκεστάπο την συνέλαβε στις 28 Μαρτίου 1941 και την έστειλε στο Κάστρο του Λούμπλιν, όπου βασανίστηκε με την ελπίδα ότι θα αποκαλύψει ονόματα. Στις 21 Σεπτεμβρίου 1941, απελάθη στο στρατόπεδο συγκέντρωσης Ράβενσμπρικ, όπου το Νοέμβριο του 1942, μαζί με 9 ακόμη γυναίκες, υποβλήθηκε σε ιατρικά πειράματα που σχεδιάστηκαν για να ερευνήσουν τις επιπτώσεις του σουλφοναμιδίου στα τραύματα. Έγιναν τομές στο πόδι της, το οποίο μόλυναν με βακτήρια, χώμα και θραύσματα γυαλιού. Δεν υπέφερε μόνο από υψηλό πυρετό και μεγάλο πόνο, αλλά μια τομή στο πόδι της προκάλεσε μυϊκή ατροφία και λιποθυμία για μεγάλο χρονικό διάστημα. Ξέφυγε από το θάνατο καθώς την έκρυψαν συγκρατούμενοι της κάτω από τις σανίδες πατώματος μέχρι να απελευθερωθούν οι υπόλοιποι κρατούμενοι από τους συμμάχους.

Στο τέλος του πολέμου, η Ντζίντο επέστρεψε στο σπίτι της με πατερίστες και ανακάλυψε ότι η μητέρα της είχε σκοτωθεί από βομβαρδισμό. Ο Νοβίνσκι δολοφονήθηκε στο στρατόπεδο συγκέντρωσης Άουσβιτς. Επέστρεψε στη Βαρσοβία όπου ολοκλήρωσε τις σπουδές της.

Η Ντζίντο ήταν μάρτυρας κατηγορίας στη Δίκη των Ιατρών στη Νυρεμβέργη, η οποία ξεκίνησε το Νοέμβριο του 1946. Αποφοίτησε ως φαρμακοποιός και εργάστηκε στο Πανεπιστήμιο της Βαρσοβίας.

Μετά την ολοκλήρωση των σπουδών της, η Ντζίντο εργάστηκε για μια φαρμακευτική εταιρεία στη Βαρσοβία. Το 1951, παντρεύτηκε τον Γιούζεφ Χας, αξιωματικό του Πολωνικού Στρατού. Είχαν δύο παιδιά. Πέθανε στη Βαρσοβία στις 10 Δεκεμβρίου 1985.

 Παραπομπές 

Κατηγορία:Πολωνοί φαρμακοποιοί
Κατηγορία:Μέλη του Πολωνικού Εσωτερικού Στρατού
Κατηγορία:Επιζήσαντες του στρατοπέδου συγκέντρωσης Ράβενσμπρικ